ΚΑΝΟΝΙΣΜΟΣ (ΕΟΚ) αριθ. 1799/79 ΤΗΣ ΕΠΙΤΡΟΠΗΣ της 13ης Αυγούστου 1979 περί τροποποιήσεως των κανονισμών (ΕΟΚ) αριθ. 1391/78 και (ΕΟΚ) αριθ.2962/78 "περί των λεπτομερειών εφαρμογής του καθεστώτος πριμοδοτήσεων μη εμπορίας του γάλακτος και των γαλακτοκομικών προϊόντων και τη μετατροπή αγελών βοοειδών γαλακτοκομικής κατευθύνσεως" Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη: τη συνθήκη περί ιδρύσεως της Ευρωπαϊκής Οικονομικής Κοινότητος, τον κανονισμό (ΕΟΚ) αριθ. 1078/77 του Συμβουλίου της 17ης Ιουνίου 1977 περί θεσπίσεως καθεστώτος πριμοδοτήσεων για τη μη εμπορία του γάλακτος και των γαλακτοκομικών προϊόντων και για τη μετατροπή αγελών βοοειδών γαλακτοκομικής κατευθύνσεως(1), όπως τροποποιήθηκε τελευταία από τον κανονισμό (ΕΟΚ) αριθ. 1270/79(2), και ιδίως το άρθρο 7, Εκτιμώντας: ότι η εφαρμογή του καθεστώτος πριμοδοτήσεων για τη μη εμπορία του γάλακτος και των γαλακτοκομικών προϊόντων και για τη μετατροπή αγελών βοοειδών γαλακτοκομικής κατευθύνσεως παρετάθη μέχρι το τέλος της γαλακτοκομικής περιόδου 1979/1980- ότι υπό το πρίσμα της αποκτηθείσης εμπειρίας πρέπει να προσαρμοστούν ορισμένες διατάξεις του κανονισμού (ΕΟΚ) αριθ. 1391/78 της Επιτροπής της 23ης Ιουνίου 1978 περί των τροποποιηθεισών λεπτομερειών εφαρμογής του καθεστώτος πριμοδοτήσεων για τη μη εμπορία του γάλακτος και των γαλακτοκομικών προϊόντων και τη μετατροπή αγελών βοοειδών γαλακτοκομικής κατευθύνσεως(3), όπως τροποποιήθηκε από τον κανονισμό (ΕΟΚ) αριθ. 2962/78(4)- ότι αποδεικνύεται αναγκαίο να προσδιορισθούν ιδίως οι διατάξεις οι σχετικές με τις περιπτώσεις ανωτέρας βίας και να μην προβλέπεται παρά μία εν μέρει κάλυψη της πριμοδοτήσεως μετατροπής- όταν ο δικαιούχος δεν κατέχει πλέον το απαιτούμενο ζωικό κεφάλαιο κατά το τέλος της περιόδου μετατροπής- ότι δύναται εξάλλου να γίνει δεκτό ότι ο δικαιούχος που έχει αναλάβει τις υποχρεώσεις που ισχύουν για την πριμοδότηση αυτή προτιμά τελικά το καθεστώς της πριμοδοτήσεως για μη εμπορία, εξυπακουομένου ότι στην περίπτωση αυτή τα ποσά της πριμοδοτήσεως και η περίοδος μη εμπορίας πρέπει κατά συνέπεια να προσαρμοσθούν- ότι όσον αφορά τα ενδεικτικά έντυπα που διανέμονται από της 24ης Ιουνίου 1978 το άρθρο 8 παράγραφος 5 (που παρεμβλήθηκε με τον κανονισμό (ΕΟΚ) αριθ. 2962/78) του κανονισμού (ΕΟΚ) αριθ. 1391/78 επιτρέπει τη χορήγηση ενός αντιγράφου για την περίπτωση απωλείας του πρωτοτύπου- ότι φαίνεται σκόπιμο να εφαρμόζεται η διάταξη αυτή, κατόπιν αιτήσεως των πιθανών ενδιαφερομένων, στα ενδεικτικά έντυπα που διανεμήθηκαν πριν από την αναφερθείσα ημερομηνία- ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Γάλακτος και Γαλακτοκομικών Προϊόντων, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Ο κανονισμός (ΕΟΚ) αριθ. 1391/78 τροποποιείται ως εξής: 1. Το κείμενο του άρθρου 12 αντικαθίσταται από το ακόλουθο κείμενο: "Αρθρο 12 1. Όταν, λόγω περιπτώσεως ανωτέρας βίας που συμβαίνει μετά την ημέρα αποδοχής της αιτήσεως πριμοδοτήσεως, ο δικαιούχος ή ο διάδοχος του που αναφέρεται στο άρθρο 9 παράγραφος 2, δεν είναι σε θέση να τηρήσει μία υποχρέωση που απορρέει από το καθεστώς πριμοδοτήσεων, ή ο οποίος, για να την τηρήσει, θα υφίστατο υπερβολική θυσία, το ενδιαφερόμενο Κράτος Μέλος προσδιορίζει τα μέτρα που κρίνει αναγκαία λόγω της επικαλούμενης περιστάσεως- Τα μέτρα αυτά δύνανται, κατά περίπτωση, να περιλαμβάνουν τη μεταφορά της ενάρξεως της περιόδου μη εμπορίας ή της μετατροπής που αναφέρεται στο άρθρο 5 παράγραφος 3, ή την αναστολή των υποχρεώσεων κατά τη διάρκεια ενός χρονικού διαστήματος που προσδιορίζεται κατά την εν λόγω περίοδο και τη μη είσπραξη των πριμοδοτήσεων που ήδη καταβλήθηκαν, οι οποίες έπρεπε να επιστραφούν σύμφωνα με το άρθρο 9 παράγραφος 1. 2. Με την επιφύλαξη συγκεκριμένων περιστάσεων που λαμβάνονται υπόψη σε ατομικές περιπτώσεις, οι ακόλουθες καταστάσεις δικαιολογούν ιδίως ένα από τα μέτρα που αναφέρονται στην παράγραφο 1: α) ο θάνατος του δικαιούχου, εάν διεχειρίζετο ο ίδιος την εκμετάλλευση- β) η επαγγελματική ανικανότητα μακράς διαρκείας του δικαιούχου, εάν διεχειρίζετο ο ίδιος την εκμετάλλευση- γ) η απαλλοτρίωση σημαντικού μέρους της ωφέλιμης γεωργικής επιφανείας της εκμεταλλεύσεως που διεχειρίζετο ο δικαιούχος, αν η απαλλοτρίωση αυτή δεν μπορούσε να προβλεφθεί την ημέρα της αποδοχής της αιτήσεως- δ) σοβαρή φυσική καταστροφή, η οποία επηρεάζει σημαντικά τη γεωργική επιφάνεια που εκμεταλλεύεται ο δικαιούχος- ε) τυχαία καταστροφή των κτιρίων του δικαιούχου, τα οποία προορίζονται για την εκτροφή βοοειδών ή προβατοειδών- στ) επιζωοτία που προσέβαλε ολόκληρο ή μέρος του ζωικού κεφαλαίου βοειδών ή προβατοειδών του δικαιούχου. 3. Τα Κράτη Μέλη πληροφορούν την Επιτροπή για τις περιπτώσεις ανωτέρας βίας που αναγνωρίζουν. 4. Κατά παρέκκλιση του άρθρου 9 παράγραφος 1, σε περίπτωση που δεν μπορεί να θεωρηθεί περίπτωση ανωτέρας βιας και κατά την οποία ο δικαιούχος της πριμοδοτήσεως μετατροπής δεν τηρεί πλέον, κατά τη διάρκεια του τετάρτου έτους της περιόδου μετατροπής, την υποχρέωση που αναφέρει το άρθρο 3 παράγραφος 2 υπό γ) του κανονισμού (ΕΟΚ) αριθ. 1078/77, το ποσό της εισπρακτέας πριμοδοτήσεως ή, εάν δεν του έχει καταβληθεί ακόμα η διαφορά, το ποσό που παρακρατείται είναι ίσο με το 25% του συνολικού ποσού της πριμοδοτήσεως που θα εδικαιούτο, το ποσοστό αυτό μειώνεται ανάλογα με τη διαφορά μεταξύ του αριθμού της UGB που παρακρατήθηκε και του αριθμού της UGB που οφείλεται." 2. Το ακόλουθο άρθρο 12α παρεμβάλλεται: "Άρθρο 12α 1. Πριν από το τέλος του τρίτου έτους της περιόδου μετατροπής, κάθε δικαιούχος πριμοδοτήσεως μετατροπής μπορεί να δηλώνει εγγράφως στην αρμόδια αρχή ότι επιθυμεί να θεωρηθεί ως δικαιούχος της πριμοδοτήσεως μη εμπορίας, αφού αποδεχθεί του όρους που αναφέρονται στα άρθρα 2 και 4 παράγραφος 1 του κανονισμού (ΕΟΚ) αριθ. 1078/77. 2. Στην περίπτωση αυτή η αρμόδια αρχή προβαίνει στις αναγκαίες προσαρμογές της αποδοχής που δόθηκε αρχικά και ιδίως στην προσαρμογή της περιόδου μη εμπορίας και των ποσών της πριμοδοτήσεως που δεν έχουν ακόμα καταβληθεί, βάσει της καταστάσεως που θα υφίστατο αν ο ενδιαφερόμενος είχε ζητήσει εξ αρχής την πριμοδότηση μη εμπορίας." 3. Στο άρθρο 15 προστίθεται το ακόλουθο εδάφιο: "Η διάταξη του άρθρου 8 παράγραφος 5 εφαρμόζεται, κατόπιν αιτήσεως του ενδιαφερομένου, στα ενδεικτικά έντυπα που διανέμονται δυνάμει του κανονισμού (ΕΟΚ) αριθ. 1307/77." Άρθρο 2 Στο άρθρο 2 του κανονισμού (ΕΟΚ) αριθ. 2962/78 καταργείται το δεύτερο εδάφιο. Άρθρο 3 Ο παρών κανονισμός αρχίζει να ισχύει την τρίτη ημέρα από τη δημοσίευση του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος Μέλος. Έγινε στις Βρυξέλλες, στις 13 Αυγούστου 1979.

[Source: multi_eurlex | Tokens: 5892]